થોડાં વર્ષ પહેલાં અમે ગાંધી આશ્રમમાં બાળકો માટે વાચન શિબિર કરી હતી. એ વખતે અમને બાળશિબિરાર્થીઓનાં માતા-પિતાએ કહ્યું હતું કે અમે પ્રથમ વખત ગાંધી આશ્રમમાં આવ્યાં. જે ગાંધી આશ્રમ સમગ્ર વિશ્વમાં જાણીતો હોય, દર વર્ષે આશરે દસ લાખ લોકો આ આશ્રમની મુલાકાત લેતા હોય, વિશ્વના ખૂણે ખૂણેથી સ્પેશિયલ આશ્રમને જોવા અને જાણવા લોકો આવતા હોય, એ ઐતિહાસિક જગ્યા ઘર આંગણે હોવા છતાં અમદાવાદીઓ તેની મુલાકાત ના લે તેને શું સમજવું? જીવનમાં સમજણનો અભાવ? મહાત્મા ગાંધી માટે પ્રેમનો અભાવ? રાષ્ટ્રીય સ્મારકો માટેની ઉદાસીનતા? આવી મહત્વની જગ્યા અમદાવાદમાં છે તેની જાણકારીનો અભાવ?